གཟའ་མཇུག་ལ་ངེད་གཉིས་ཀྱིས་ཐམས་ཅད་ཚགས་སུ་ཆུད་པ་བྱས་རྗེས་དུས་ལྟར་མི་རེ་རེར་བརྡ་བརྒྱབ་པ་དང་བསྟུན་ནས་བོད་མོ་སོ་བརྒྱད་དགའ་ལྷང་ལྷང་ངང་སླེབས་བྱུང་།བུད་མེད་རྣམས་གཞི་ནས་མཛེས་བཟོ་དང་གཟབ་འཆོར་ལ་དགའ་བ་ནི་ཁོང་ཚོའི་ལྷན་སྐྱེས་ཡིན་པས་ཉིན་དེར་ཚང་མས་ཆེད་དུ་གོས་གང་བཟང་གྱོན་ཞིང་རྒྱན་གང་ཡག་བཏགས་ཡོད་ཚོད་རེད།སླེབས་མ་ཐག་ཕན་ཚུན་ལ་མངོན་ལྐོག་གང་རུང་གིས་མིག་ཞགས་འཕངས་ཏེ་བུད་མེད་གང་དེའི་རྒྱན་གོས་ཡག་མིན་དང་གང་ལ་རྒྱན་གོས་དེ་འཚམ་མིན་གླེང་བ་རེད།སྐབས་དེར་ང་རང་རྩ་འཛུགས་བྱེད་མི་ཡིན་པའི་ཆ་ནས་ཉིན་དེ་གཅིག་པུར་རང་ཉིད་ལ་དབང་ཆ་ཡོད་སྙམ་པ་མ་ཟད།ཚང་མ་མཐོ་རིམ་སློབ་གསོ་མྱངས་པའི་ལས་བྱེད་པ་དག་ཡིན་སྟབས་ཉིན་ཧྲིལ་བོར་ཉོག་གཏམ་ཁོ་ནར་མི་ཞུགས་ཆེད་སྤྲོ་གསེང་གི་ཁྲོད་དུ་ང་ཚོར་ངེས་པར་ནང་དོན་ལྡན་པའི་རིག་གནས་ཐད་ཀྱི་གླེང་གཞི་ཞིག་ཅིས་ཀྱང་ཡོད་ན་འགྲིག་བསམས་ཞོར་ཚོགས་མགོ་འཛིན་པར་སྐད་ཆེན་པོས།གྲོགས་མོ་རྣམ་པ།ལས་གྲོགས་རྣམ་པ།རླབས་ཆེ་བའི་མ་ཡུམ་རྣམ་པ།དེ་རིང་ནི་འུ་ཅགསྒྲོལ་མའི་དུས་སྟོནཞེས་པའི་བྱེད་སྒོ་སྤེལ་ཐེངས་གསུམ་པ་རེད།དུས་སྟོན་འདི་དང་བསྟུན་ནས་འུ་ཅག་གིས་དགའ་བའི་གླུ་དང་སྐྱིད་པའི་བྲོ་འཁྲབ་པ་གཞི་བྱེད་རྒྱུ་དང་མཚུངས་སུ།འུ་ཅག་ཚང་མ་ནི་མཐོ་རིམ་སློབ་གསོ་མྱངས་པའི་བོད་ཀྱི་བུད་མེད་དག་ཡིན་པས་དེ་རིང་གི་སྤྲོ་ཚོགས་སུ་དོན་སྙིང་ལྡན་པའི་རིག་གནས་ཀྱི་རོལ་རྩེད་ཅིག་ཀྱང་ཡོད་དེ།དེ་ནི་དེ་རིང་ཉིན་ཧྲིལ་བོའི་བྱེད་སྒོའི་ཁྲོད་དུ་ང་ཚོས་བོད་སྐད་ཁོ་ན་ལས་རྒྱ་སྐད་སོགས་མི་རིགས་གཞན་གྱི་སྐད་ཆ་གསབ་མི་ཆོག་པའི་སྒྲིག་ལམ་བཙུགས་ཡོད།གལ་ཏེ་སུས་བཤད་ན་གླུ་ལེན་པའམ་བྲོ་རྩེ་བ་སོགས་ཀྱི་ཆད་པ་ཡོད་ཅེས་བསྒྲགས།མཐུད་ནས་ངས་ཀུ་རེའི་ཚུལ་དུ་ང་མ་གཏོགས་ཁྱེད་ཅག་ཚང་མ་རླབས་ཆེ་བའི་ཨ་མ་དག་རེད།རང་གི་ཕྲུ་གུའི་མ་འོངས་པའི་ཆེད་དུའང་དེ་རིང་ཚང་མས་བོད་སྐད་བརྗོད་རོགས་ཞུ།ཞེས་སྨོས་པ་ན།བུད་མེད་སྐོར་ཞིག་གི་བཞིན་མདངས་དེ་མ་ཐག་འགྱུར་བ་མ་ཟད།དེ་ཁག་པོ་རེད་ཟེར།ཉིན་དེར་ངའི་འཆར་གཞི་རྩ་བ་ནས་འཆོལ་ཐལ།ཉིན་གང་བོའི་རྩེད་འཇོ་དང་ལབ་གླེང་ཁྲོད་རྒྱ་སྐད་ནི་མེད་མི་རུང་བ་ལྟར་ཚང་མས་བརྗོད་ཀྱིན་འདུགདེ་ནས་བཟུང་བྱེད་སྒོ་དེ་སྤེལ་བར་ང་ཡུན་རིང་ལ་མ་ཞུགས།